الموسيقى و الغناء في مصر القديمة زي ما برع المصري القديم في شتى نواحي الحياة من زراعة وصناعة وهندسة وطب وغيره، برع كمان في الموسيقى وخلق منها فن تميز بيه بين الأمم بألحانه المميزة وطابعه الخاص. عرف المصريين القدماء الموسيقى في العصر الفرعوني في زمن مبكر جدا، ودا واضح من النقوش والصور اللي منقوشة على جدران مقابر ملوك الدولة القديمة. وكان استخدامها في شتى نواحي الحياة وان كان اكتر شوية استخدام ديني (في المعابد) وجنائزي في المياتم ومراسم تشييع جنازة المتوفي. لكن كمان استخدمها في حياته اليومية للتسلية والطرب، والعزف على رؤوس الغيطان الزراعية بألات مازالت موجودة للنهاردا زي الناي مثلا، ولعلها تكون بألحان قريبة من الألحان الحزينة اللي بيعزفها الناي في وقتنا دا.. كمان استخدمها في الأفراح واعلان مراسم الزواج، وكان مصحوب برقص وغناء والات موسيقية عديدة بفصائلها المختلفة (وترية / نفخ / ايقاعية) لزوم جمع المعازيم وتسليتهم في المناسبات السعيدة، واضفاء نوع البهجة والسرور. فى عصر الدولة القديمة كمان بتدل النقوش على شيوع إشارات اليد الخاصة بالغناء بين المطربين واللي لسة بنعرفها لغاية وقتنا الحالي، وكان دا فى بداية الأسرة الخامسة.